Maldžiūnų kraštovaizdžio draustinis
Maldžiūnų kraštovaizdžio draustinis – saugoma gamtos teritorija rytų Lietuvoje, Molėtų ir Švenčionių rajonuose, 8 km į pietryčius nuo Lakajos, prie Maldžiūnų kaimo. Draustinyje saugomas būdingas ledynmečio pakraštinių darinių moreninis riedulingas masyvas bei jame telkšantys ežerai – Saločius, Ašakinis, Vadinėlis. Didžioji dalis teritorijos apaugusi Labanoro girios miškais. Maldžiūnų kraštovaizdžio draustinis įkurtas 1974 m., patenka į Labanoro regioninio parko teritoriją.